Pta-polisie waarsku fietsryersArgieffoto: Pixabay.com Die Pretoriase polisie het ŉ waarskuwing aan fietsryers gerig om veral versigtig te wees as hulle op sekere paaie tussen kleinhoewes in die suidweste van die stad gaan fietsry. Konst. Tumisang Moloto, woordvoerder van die Erasmia-polisie in Centurion, het Dinsdag aan Maroela Media gesê dit volg ná ŉ reeks gewapende rooftogte wat die afgelope twee weke by dié polisiestasie aangemeld is. “Daar is reeds drie voorvalle aangemeld waarin fietsryers beweer hulle is op die M26 en R511 naby die Gerhardsville- en Laezonia-kleinhoewes aangeval. Al die voorvalle het oor naweke tussen 08:00 en 16:00 plaasgevind,” het Moloto gesê. Moloto het gesê die slagoffers is deur ŉ groep mans, gewapen met pepersproei en vuurwapens, oorval. Die fietsryers is daarna van onder meer hul fietse, selfone en horlosies beroof. “Die polisie het met besorgdheid kennis geneem van dié reeks aanvalle en hul sigbaarheid in die gevaarplekke uitgebrei.” Moloto het ook ŉ beroep op motoriste gedoen om uiters waaksaam te wees as hulle groot kruisings in die gebiede nader. “Wees ten alle tye bewus van jou omgewing en moenie waardevolle besittings soos skootrekenaars, handsakke en selfone sigbaar in die voertuie plaas nie. Dit mag misdadigers aantrek.” Die publiek word aangemoedig om enige kriminele aktiwiteite in hul gemeenskap aan te meld deur 08600 10111 te skakel of ŉ SMS te stuur na 32211.